
Az eltérő oltási technikák hatási a szója fejlődésére és termésmennyiségére

Napjainkban a világ legfontosabb fehérjenövénye a szója. Gazdasági megfontolás és a magas természeti potenciál lehetősége ébresztette az igényt a szójatermesztésre alkalmas területek kihasználására. Ez az alkalom számos gazdaságot ösztönöz a szójatermesztés kipróbálására - országszerte tapasztalhatóan - nem csak a kedvezően Duna közelében fekvő területeken -hanem az ország számos pontján. Ez a munka abban szeretne segítséget nyújtani, hogy a termesztésben kritikus lépések egyikét, az oltást, az azt befolyásoló tényezők (módszer, kijuttatott N-hatóanyag hatása) fényében vizsgálja, ezzel segítve a gyakorlati szakemberek munkáját.
A kísérletet két részre osztottam, egyik részét tenyészedényben végeztem, másik részét saját gazdaságban, szántóföldön állítottam be. A mintaterület Bács-Kiskun megyében, Érsekcsanád község határában helyezkedik el. A két kísérletben 12-12 variánst hoztam létre, amelyeket 4 nagyobb osztályba lehet sorolni a következő paraméterek alapján: Kontroll (oltás nélküli), talajba bedolgozott baktérium-készítménnyel oltott, magról való oltás oltóporral, talajba való baktérium készítmény bedolgozása + oltópor használata (kombinált).
A nagy egységeken belül a kisebb alegységek a vetés során kijuttatott N hatóanyag adagokban különböznek. A szakirodalom által optimálisnak tartott 60 kg és attól 20 kg-mal nagyobb, illetve kisebb mennyiségű dózis jelentette a szétosztás alapját.
A kísérlet főbb céljai, hogy összehasonlítsa az eltérő oltási technikákat a növényre gyakorolt hatásuk alapján. Vizsgáltam a tenyészedényes kísérletben a gümőképzés sikerességét a növény gyökerén, a növény fejlődése folyamán a növények méretét, levélfelületét, feljettségét, virágzási idejét és hüvelyszámát. A szántóföldön pedig a parcellák termését értékeltem.
Eredményül választ kaptam a N gümőképzésre és növényre gyakorolt hatásának kérdésére és az oltási technikák befolyására a növény fejlődésében. Végső eredményként ezen hatások együttes eredményeként kialakuló termésmennyiségek alapján képessé váltam kiválasztani és megindokolni a legeredményesebb eljárást.
A munka fontosságát és aktualitását megalapozza a takarmányozás jelenlegi helyzete, a fehérjehiány és az importfüggőség, illetve egy most induló fehérjeprogram, amely több európai ország Duna menti vidékein való széleskörű és sikeresebb szójatermesztését célozza.



